 NA MWANGI MUIRURI BI Phideli Wangari, 48, ndiye mwanamke wa kwanza kuwa mwenyekiti wa kampuni ya ununuzi na uuzaji wa mashamba ya Embakasi Ranching (ERCL), ambayo watangulizi wake wote wamekuwa wakikumbana na vifo tata. Tangu kampuni hiyo ianzishwe 1972 na Hayati Mzee Jomo Kenyatta na wandani wake kama Njenga Karume ikiwa ya kilimo cha matunda na ufugaji wa ng’ombe wa maziwa kabla ya kugeuzwa kuwa ya biashara ya ploti, wenyeviti wote wanne wameaga dunia kupitia ugonjwa wa ghafla wa moyo. Ni hali ambayo imezua wasiwasi mkuu kwa wadau, sasa Bi Wangari akionywa na wandani wake kwamba achukue tahadhari asije akajipata katika kitanzi cha afisi hiyo. “Najua hii ni afisi ngumu ambayo sasa ninachukua mikoba yake. Ni afisi ambayo imekula watangulizi wangu. Sadfa hiyo ya wote wanne kuaga dunia katika hali za kutatanisha ni taharuki tosha. Lakini mimi kama mcha Mungu nitaweza,” akasema. Waliomtangulia katika afisi hiyo ni Mbw Muhuri Muchiri aliyeaga dunia mwaka 2006, Kariuki Mwaganu (2009), Mwangi Thuita (2018) na James Njoroge (Agosti 26, 2023). Kutokea kwa kifo cha Bw Njoroge ndiko kumempisha Bi Wangari, ambaye amekuwa Naibu Mwenyekiti kuingia katika afisi hiyo. “Mimi ni mke, mama na mchungaji. Kuna wanaosema kwamba sifai kuchukua wadhifa huu hatari ili nisije nikajipata taabani. Lakini uoga haupendwi hata na Mwenyezi Mungu. Nitajitosa kwa lindi hili la moto kwa niaba ya wanahisa ili tuendeleze harakati za kusaka haki za kupata hatimiliki kwa uwazi,” akasema. Bi Wangari ambaye taaluma yake ni Usimamizi wa Biashara, alisema kwamba “vita ambavyo vimekuwa katika kampuni hii vimekuwa vikichochewa na wezi wa mashamba ya wanahisa”. Alisema kuwa serikali zilizotangulia zimekuwa zikipuuza wanahisa katika sera ya utoaji hatimiliki na badala yake kuzindua misururu ya kashfa ya kutwaa mashamba ya wanahisa wanyonge kwa mabavu. “Kampuni ambayo ilianza ikiwa na wanahisa 3,000 kwa sasa inasemwa kuwa iko na wanahisa zaidi ya 50,000. Lakini ukienda kwa sajili ambayo serikali imekuwa ikiandaa, unapata kuwa walioorodheshwa kuwa rasmi ni 35,000 na ambao wanatakiwa kugawana ekari zote 16,000 ambazo zimetangazwa kuwa zetu,” akasema. Bi Wangari alilalama akidai kwamba kati ya hatimiliki 25,000 ambazo serikali ya Rais wa Nne Uhuru Kenyatta ilitangaza kutoa kwa wanahisa, tetesi 19,000 zimerekodiwa kuhusu wizi wa mashamba ya wanahisa. Alidai kwamba viongozi wa nchi wamekuwa wakivuruga uthabiti wa kampuni hiyo na uwezo wake wa kujitatulia mizozo kupitia kujiunga na mirengo ya utapeli na kusaidia walionyakuwa mashamba kujipa uhalali wa umiliki. “Hasa wale wameumia zaidi ni wasio na elimu, wazee hata wa umri wa miaka 90 na pia wale ambao hawana uwezo wa kumenyana mahakamani ili kuokoa vipande vyao vya ardhi dhidi ya unyakuzi,” akasema. Bi Wangari alisema mkorogo huo wa utapeli ndio kiini cha misukosuko ambayo huishia maandamano, vurugu, kesi na njama za kutoana uhai ili kuibua pengo la uongozi na kashfa za wizi kutandazwa. “Hizo ndizo hatari ambazo nitarithi hadi kuandaliwe uchaguzi mwingine na labda nichaguliwe ama nitemwe. Lakini kwa sasa, niko katika afisi kwa hiari, kwa moyo mmoja na nikiwa tayari kukabiliana na hatari hizo kwa niaba ya wanahisa wetu ili wapate afueni,” akasema. Alisema ana matumaini makuu kwamba Rais William Ruto atakuwa wa kipekee “kwa kuwa anaonekana ni  kiongozi wa kusikia kilio cha wanyonge walioko mashinani”. “Akiona nyuso za wanaolia kwa kutapeliwa ataona wengi ni rika la mamake mzazi na aguswe na kilio chao,” akasema mwenyekiti huyo. Alisema kile wanahisa hao wanachoomba ni wapewe hatimiliki kwa njia ya haki kulingana na orodha ya wanahisa halisi ili nyoyo zao zifarijike. “Hawa wanahisa wengi wametinga ule umri wa kulaani kwa kuwa wanachodai ni haki yao,” akasema. Bi Wangari alisema kwamba mwongozo wake utakuwa wa kusaka amani wala sio wa kuvurugana. “Sisi tutakumbatia wote ambao wana nia ya amani na kutupa suluhu. Lakini wakituonyesha wanataka makabiliano ya maandamano, hata ikiwa ni kuitisha usaidizi wa Azimio, tutafanya hivyo,” akasema. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  